Duisende onnies reeds ingeëntDuisende onderwysers en personeel is Woensdag teen Covid-19 ingeënt. (Argieffoto: Elmond Jiyane/GCIS). (Argieffoto: Elmond Jiyane/GCIS) Meer as 48 000 onderwysers en onderwyspersoneel is Woensdag in sewe van Suid-Afrika se provinsies met die Johnson & Johnson (J&J)-entstof teen Covid-19 ingeënt. Dit was dag een van die departement van basiese onderwys se massa-inentingsprogram wat mik om 582 000 mense in dié sektor te bereik. Maroela Media het vroeër berig dat alle onderwysers sowel as steunpersoneel in die openbare sektor ingeënt sal word, onder wie onderwysers wat beheerliggaamposte beklee en personeel van onderwysvakbonde. In die Wes-Kaap is slegs 30 mense as deel van die loodsprogram ingeënt en dié provinsie asook Limpopo sal onderskeidelik op Donderdag en Vrydag met die toedien van massa-inentings begin. Luidens ’n verklaring deur die departement het KwaZulu-Natal Woensdag die meeste mense ingeënt (21 773), terwyl die minste inentings in die Noord-Kaap toegedien is. “Om dag een van die projek af te skop het die Noord-Kaap besluit om spanne na kleiner dorpies te ontplooi.” Hoewel die departement “tevrede” is met die verloop van die loodsprogram, sê hulle dat fopnuus bygedra het tot sommige van die uitdagings wat op die eerste dag van inentings ervaar is. “’n Vals boodskap wat op WhatsApp versprei is, het aangedui dat die departement te min entstofdosisse het. Dit het tot gevolg gehad dat sommige inentingsentrums in veral die Oos-Kaap, Noordwes en die Vrystaat deur mense oorval is. “Die departement het genoeg entstofdosisse om ons teiken te bereik. Nóg entstof is op pad en ons beoog om die program binne 14 dae af te handel.” Angie Motshekga, minister van basiese onderwys, het die afgelope naweek aangekondig dat 300 000 dosisse van die J&J-entstof reeds ontvang is en dat al vyf amptelike en erkende onderwysvakbonde die inentingsprogram steun. Dit sluit Sadtu, Naptosa, Natu, PEU en die SAOU in. Daar is egter uit sommige oorde kommer oor die J&J-entstof uitgespreek aangesien die entstof nie 100% beskerming bied nie. Die Vryheidsfront Plus het vroeër gesê dat hulle die geleentheid wat geskep word om onderwysers in te ent verwelkom, maar bekommerd is dat onderwysers met onderliggende siektetoestande ná die inentingsprogram na skole sal moet terugkeer. “Die departement doen ’n beroep op alle personeel om gehoor aan distrikskantore se skedules te gee en om te alle tye by maatreëls en protokolle te hou.”